หุ้นแบงก์ดูหรูจ่ายค่าต๋งน้อยสินเชื่อกำไรโต
หุ้นกลุ่มแบงก์น่าสนใจขึ้นหลังจ่ายค่าต๋งเพิ่มแค่ 0.07% ต่ำกว่าคาด กำไรทั้งปียังเติบโต
14 ก.พ. 2555

หุ้นกลุ่มแบงก์น่าสนใจขึ้นหลังจ่ายค่าต๋งเพิ่มแค่ 0.07% ต่ำกว่าคาด กำไรทั้งปียังเติบโต
นักลงทุนแห่ไล่ซื้อหุ้นธนาคารพาณิชย์ในช่วงบ่ายของวันที่ 13 ก.พ.ที่ผ่านมา หลังมีความชัดเจนเรื่องจ่ายค่าธรรมเนียมเพิ่มขึ้นเพียง 0.07% เป็น 0.47% ของเงินฝากนับว่าต่ำกว่าที่ตลาดคาดก่อนหน้านี้ที่ 0.52-0.54% ส่งผลให้ดัชนีหุ้นกลุ่มธนาคารปรับตัวขึ้น 1.29% หรือ 5.17 จุด ปิดที่ 407.21 จุดสูงกว่าดัชนีหุ้นโดยรวมที่เพิ่มขึ้น 0.40% หรือ 4.49 จุด ปิดที่ 1,117.40 จุด 
นายกวี ชูกิจเกษม ผู้ช่วยกรรมการผู้จัดการ บริษัทหลักทรัพย์ (บล.) กสิกรไทย ให้ความเห็นว่า อัตราที่เก็บเพิ่มดีกว่าที่คาดจะเป็นผลดีต่อหุ้นกลุ่มธนาคาร โดยแนะนำหุ้นธนาคารกรุงไทย (KTB) กับธนาคารกรุงศรีอยุธยา (BAY)
ทางด้าน บล.ธนชาต กำลังทบทวนคำแนะนำหุ้นกลุ่มธนาคาร จากน้ำหนักเดิมที่น้อยกว่าตลาดเพราะอัตราเก็บเพิ่มน้อยกว่าคาดและราคาหุ้นก็ขึ้นน้อยกว่าตลาดโดยเชื่อว่ากำไรต่อหุ้นปีนี้ยังเติบโต 4%
นายประภาส ตันพิบูลย์ศักดิ์ ประธานเจ้าหน้าที่สายการลงทุน บริษัทหลักทรัพย์จัดการกองทุน (บลจ.) กรุงศรี กล่าวว่า น่าจะส่งผลบวกต่อหุ้นกลุ่มธนาคารมากขึ้น และกรุงศรีมีมุมมองที่ดีมาตลอด เพราะเชื่อว่าสินเชื่อแบงก์จะเติบโตได้
นายอดิเทพ วรรณพฤกษ์ ประธานเจ้าหน้าที่บริหารฝ่ายการลงทุน บลจ.อเบอร์ดีน กล่าวว่า กลุ่มอเบอร์ดีนยังมองธนาคารดี
นายจักรกริช เจริญเมธาชัย กรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า หุ้นแบงก์ซื้อมามากแล้วไม่แนะนำให้เข้าลงทุน โดยรอจนกว่าดัชนีหุ้นจะปรับฐาน เพราะปัจจัยต่างประเทศไม่ดี